สงครามการค้าระอุอีกรอบ! หลังสหรัฐฯจ่อเก็บภาษีจีนรอบ 2 เพิ่ม 2 แสนล้านดอลลาร์ 24 ก.ย.นี้
สงครามการค้าระอุอีกรอบ! หลังสหรัฐฯจ่อเก็บภาษีจีนรอบ 2 เพิ่ม 2 แสนล้านดอลลาร์ 24 ก.ย.นี้ ลั่น เล็งเก็บเพิ่มรอบ 3 หากจีนตอบโต้
18 ก.ย. 2561

ประธานาธิบดีโดนัลด์ ทรัมป์ แห่งสหรัฐอเมริกา ประกาศเรียกเก็บภาษีนำเข้าสินค้าจากจีนเพิ่มอีก มูลค่ารวม 2 แสนล้านดอลลาร์ในอัตรา 10% โดยจะเริ่มมีผลบังคับใช้ตั้งแต่วันที่ 24 ก.ย.นี้ ซึ่งเป็นการตอบโต้ที่จีนขโมยเทคโนโลยีและทรัพย์สินทางปัญญาของสหรัฐฯ
สำหรับสินค้าของจีนที่จะถูกเรียกเก็บในครั้งนี้ มีอยู่เกือบ 6,000 รายการ ซึ่งถือเป็นรายการสินค้าจำนวนมากที่สุดเท่าที่สหรัฐฯดำเนินมาตรการกับจีน โดยสินค้าเหล่านี้รวมถึงกระเป๋าถือ ข้าว และสิ่งทอ อย่างไรก็ตาม ทำเนียบขาวได้ถอดรายการสินค้าบางประเภท อาทิ สมาร์ทวอทช์ หมวกสวมสำหรับขี่จักรยาน ฯลฯ รวมประมาณ 300 รายการ  ออกจากบัญชีรายการสินค้าที่จะได้รับผลกระทบจากการเรียกเก็บภาษีครั้งนี้
นอกจากนี้ ทรัมป์ ได้ระบุในแถลงการณ์อีกว่า จะเก็บภาษีเพิ่มขึ้นเป็นอัตรา 25% ในวันที่ 1 ม.ค.62 ยกเว้นในกรณีที่ทั้งสองประเทศจะสามารถทำข้อตกลงร่วมกันได้ พร้อมกับระบุอีกว่าหากจีนมีมาตรการตอบโต้ สหรัฐฯจะดำเนินการเรียกเก็บภาษีรอบที่ 3 ทันที ด้วยการเก็บภาษีสินค้านำเข้าจากจีนมูลค่าประมาณ 2.67 แสนล้านดอลลาร์
ทั้งนี้ ภายหลังจากสหรัฐฯมีประกาศเก็บภาษีสินค้านำเข้าจากจีน ส่งผลให้ดัชนีเฉลี่ยอุตสาหกรรมดาวโจนส์เมื่อคืนนี้(17 ก.ย.61) ปิดที่ระดับ 26,062.12 จุด ลดลง 92.55 จุด หรือ ลบ 0.35% ส่วนดัชนีดาวโจนส์ล่วงหน้า ณ เวลา 11.20 น. อยู่ที่ระดับ 26,044 จุด ลดลง 32 จุด หรือ 0.12%